Joakim Nygård

Johan Alvar Joakim Nygård (s. 8. tammikuuta 1993 Tukholma, Ruotsi) on ruotsalainen jääkiekkoilija, joka pelaa SHL-joukkue Färjestad BK:ssa. Hän on pelipaikaltaan vasen laitahyökkääjä.

Ura

Seuraura 
Nygård on Skå IK:n kasvatti. Hän siirtyi B-juniori-ikäisenä Sunne IK:hon kaudeksi 2009–2010. Nygård jakoi yhdeksällä syöttöpisteellään J18 Elitin kevään 2010 pudotuspelien syöttöpörssin voiton Simon Mattssonin ja Niklas Svenssonin kanssa. Hän debytoi samalla kaudella miesten peleissä pelattuaan yhden runkosarjaottelun Ruotsin kolmanneksi korkeimmalla sarjatasolla I-divisioonassa. Kaudella 2010–2011 Nygård oli Sunnen J18-junioreiden paras pistemies ja syöttäjä J18 Allsvenskanissa tehoilla 8+17=25 sekä paras maalintekijä J18 Elitissä 19 osumallaan.

Kaudeksi 2011–2012 Nygård siirtyi Färjestad BK:n J20-junioreihin. Hän oli joukkueen toiseksi paras pistemies Linus Fröbergin jälkeen tehoilla 16+30=46. Nygård voitti myös Färjestadin sisäisen tehotilaston lukemalla +22. Kaudella 2012–2013 hän oli joukkueen toiseksi paras pistemies David Rundqvistin jälkeen tehoilla 16+29=45. Pudotuspeleissä Nygård oli Färjestadin paras maalintekijä viidellä osumallaan. Hän voitti kauden päätteeksi J20 SuperElitin pronssia. Nygård debytoi kauden aikana myös Färjestadin Elitserien-joukossa, jossa hän pelasi 28 runkosarja- ja neljä playoff-ottelua tehopistein 1+1=2 sekä viisi European Trophy -ottelua ilman tehopisteitä. Nygård sai tililleen ensimmäisen Elitserien-ottelunsa 13. syyskuuta 2012 HV71:tä vastaan, mutta hän jäi ottelussa kuitenkin ilman peliaikaa. Nygård sai liigassa ensimmäiset jääaikansa viidennessä ottelussaan 24. marraskuuta 2012 Frölunda HC:tä vastaan, jolloin hän sai peliaikaa 5.10 minuuttia. Ensimmäisen Elitserien-maalinsa Nygård teki 23. helmikuuta 2013 MODO Hockeyta vastaan. Maaliskuussa 2013 Nygård teki Färjestadin kanssa kaksivuotisen jatkosopimuksen.

Ensimmäisellä kokonaisella SHL-kaudellaan 2013–2014 Nygård teki 50 runkosarjaottelussa tehot 3+11=14 ja 15 playoff-ottelussa neljä syöttöpistettä. Hän voitti kauden päätteeksi hopeaa. Tammikuussa 2015 Nygård teki Färjestadin kanssa kolmivuotisen jatkosopimuksen. Kaudella 2015–2016 hän oli 12 osumallaan joukkueen kolmanneksi paras maalintekijä Mikael Johanssonin ja John Perssonin kanssa. Tehopisteitä runkosarjassa syntyi kaikkiaan 19. Joulukuussa 2016 Nygård teki kaksivuotisen jatkosopimuksen Färjestadin kanssa. Kaudella 2016–2017 hän jakoi 16 osumallaan joukkueen sisäisen maalipörssin voiton Johan Rynon kanssa ja teki runkosarjassa kaikkiaan 29 tehopistettä.

Kaudella 2017–2018 Nygård oli tehoilla 17+17=34 Färjestadin kolmanneksi paras maalintekijä ja hän jakoi joukkueen sisäisen pistepörssin neljännen sijan Michael Lindqvistin kanssa. Nygård teki SHL-uransa ensimmäisen kypärätempun 19. lokakuuta 2017 Luleå HF:ää vastaan. Hänen kaksi ensimmäistä maaliaan syntyi ylivoimalla ja kolmas jäi Färjestadin 4–2-voittoon päättyneen ottelun ratkaisumaaliksi. Kaudella 2018–2019 Nygård teki SHL:n yhden kauden piste-ennätyksensä tehoilla 21+14=35. Hän sijoittui koko liigan maalipörssissä toiseksi edellään vain Djurgårdens IF:n Emil Bemström. Nygård oli Färjestadin kolmanneksi paras pistemies. Hän jakoi myös pudotuspeleissä viidellä osumallaan joukkueen sisäisen maalipörssin voiton Michael Lindqvistin kanssa. Tammikuussa 2019 Nygård teki Färjestadin kanssa kolmivuotisen jatkosopimuksen.

Toukokuussa 2019 NHL-varaamaton Nygård teki vuoden mittaisen tulokassopimuksen Edmonton Oilersin kanssa. Hän otti syksyn harjoitusleirin päätteeksi paikan joukkueen NHL-kauden 2019–2020 avauskokoonpanosta. Nygård teki näin ollen NHL-debyyttinsä runkosarjan avauskierroksella 2. lokakuuta 2019 Vancouver Canucksia vastaan. Hän sai ottelussa jääaikaa 9.23 minuuttia ja Nygård keräsi teholukeman –1. NHL-uransa avausmaalin hän teki seuraavassa ottelussa 5. lokakuuta 2019 Los Angeles Kingsia vastaan. Kuuden ottelun jälkeen Nygård joutui 13 ottelun ajaksi sivuun kylkiluumurtuman vuoksi. Hän palasi kaukaloihin marraskuussa ja pelasi tulokaskautensa aikana kaikkiaan 33 runkosarjaottelua tehopistein 3+6=9, kunnes Nygårdin runkosarja päättyi käsivamman vuoksi tammikuussa 2020. koronaviruspandemian vuoksi heinäkuussa käynnistyneisiin pudotuspeleihin hänet nimettiin Oilersin kokoonpanoon, mutta Nygård ei kuitenkaan saanut peliaikaa. Hän voitti kauden aikana myös Oilersin oman luistelukilpailun, kun Nygård kiersi kaukalon 14.014 sekunnissa. Helmikuussa 2020 hän teki Oilersin kanssa vuoden mittaisen, yksisuuntaisen ja 875 000 dollarin arvoisen jatkosopimuksen.

Elokuussa 2020 Edmonton Oilers lainasi Nygårdin kaudeksi 2020–2021 toistaiseksi voimassa olevalla sopimuksella kotimaahansa Färjestad BK:n SHL-joukkueeseen. Hän pelasi siellä 15 ottelua tehopistein 7+3=10, kunnes Nygård palasi joulukuussa takaisin Oilersin organisaatioon.

Maajoukkueura 
Nygård on pelannut Ruotsin A-maajoukkueessa 18 ottelua tehopistein 3+3=6. Hän teki A-maajoukkuedebyyttinsä Euro Hockey Challengessa 2. huhtikuuta 2015 Trenčínissä Slovakiaa vastaan. Ensimmäisen A-maajoukkuemalainsa Nygård teki Sweden Hockey Gamesissa 10. helmikuuta 2019 Tukholman Hovetissa Suomea vastaan. Hän sai ottelussa myös syöttöpisteen Emil Bemströmin tekemään maaliin. Nygård nimettiin Ruotsin alustavaan MM-joukkueeseen vuoden 2019 turnaukseen, mutta hänen kisapassinsa jätettiin lopulta leimaamatta. Nygård putosi viimeisenä lopullisesta kisajoukkueesta, kun Gabriel Landeskog liittyi kesken turnauksen Ruotsin joukkueeseen.

Nygård on pelannut myös kaksi nuorten maaottelua.

Pelityyli 
The Sports Forecaster -sivuston mukaan Nygård on sekä vastuullinen että tehokas hyökkääjä NHL:ää alemmissa sarjoissa, eikä hän tee jäällä ollessaan paljon joukkuettaan haittaavia ratkaisuja, koska Nygård useimmiten tekee viisaita ratkaisuja. Sivuston mukaan hän voisi kuitenkin laukoa enemmän. Nygårdin tulisi myös todistaa pärjäävänsä fyysisesti paremmin pohjoisamerikkalaisessa pelityylissä.

Nygårdia on verrattu nopeutensa puolesta Carl Hageliniin.

Tilastot

Lähteet

Viitteet 

Ruotsalaiset jääkiekkoilijat
Vuonna 1993 syntyneet
Elävät henkilöt